KIRJALLINEN KYSYMYS P-1520/98

esittäjä(t): María Sornosa Martínez (GUE/NGL) komissiolle

(7. toukokuuta 1998)

Aihe: Ekologinen katastrofi Doñanassa

Aamuyöllä 25. huhtikuuta murtui pato Aznalcóllarin kaivoksilla Sevillan provinssissa. Yli 5 000 litraa erittäin myrkyllisistä mineraalijätteistä saastunutta vettä valui Guadamar-jokeen, peitti alleen huomattavan suuren viljelyalueen ja saavutti jopa Doñana-luonnonpuiston. Mikä on komission arvio tästä ekologisesta katastrofista? Onko se jo ryhtynyt joihinkin toimenpiteisiin? Onko se yhteydessä Espanjan viranomaisiin asian tiimoilta? Harkitseeko se mahdollisuutta tutustua paremmin paikan päällä tähän Espanjassa ennen näkemättömään katastrofiin? Katsooko komissio, että katastrofin ja andalucialaisen CEPA-yhdistyksen tammikuussa 1996 esittämän valituksen, jossa varoitettiin Aznalcóllarin kaivoksen padon jätevuodoista, välillä vallitsee yhteys?

Komission jäsenen Ritt Bjerregaardinkomission puolesta antama vastaus

(8. kesäkuuta 1998)

Komissio on saanut tiedotusvälineiden välityksellä tiedon Doñanan kansallispuiston ympäristössä tapahtuneesta luonnonkatastrofista. Komissio pahoittelee onnettomuutta, joka on aiheuttanut alueella tuhoa niin ympäristölle, maanviljelykselle kuin kalastuksellekin.

Komissio on ollut yhteydessä Espanjan viranomaisiin ja saa jatkuvasti tietoa toimenpiteistä, joihin on ryhdytty kansallispuiston ja sen lähialueiden suojelemiseksi sekä onnettomuuden vaikutusten minimoimiseksi. Komissio on ilmoittanut Espanjan viranomaisille, että sen on mahdollista lähettää paikalle yhteisön task force -ryhmän asiantuntijoita arvioimaan yhteistyössä tilannetta ja Espanjan viranomaisten toteuttamia toimia ympäristövaikutusten vähentämiseksi ja erityisesti Doñanan kansallispuiston suojelemiseksi. Espanjan viranomaiset ovat reagoineet tähän myönteisesti, ja jatkotoimiin tullaan ryhtymään lähitulevaisuudessa.

Espanjan viranomaiset ovat nimenneet Doñanan kansallispuisto erityiseksi lintujen suojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) 4 artiklan mukaisesti.

Komissiolle on esitetty vuoden 1995 lopussa kantelu, jonka mukaan Boliden Apirsa S.L. -yhtiön kaivostoiminnan synnyttämät vaaralliset aineet ovat saastuttaneet Agrio- ja Guadimarjoen Aznalcóllarissa. Kantelun tutkimiseen liittyen komissio on pyytänyt Espanjan viranomaisilta lausuntoa esitetyistä seikoista. Asia on ollut ympäristöasioiden kanteluita ja rikkomusmenettelyitä käsittelevän yhteiskokouksen esityslistalla Madridissa marraskuussa 1996. Espanjan viranomaiset ovat tiedottaneet komissiolle saastumista ehkäisevistä toimista. Komissio on ilmoittanut kantelun esittäjälle 1997 Espanjan viranomaisten vastauksesta ja pyytänyt tältä uusia tietoja, jotka mahdollistaisivat tapauksen tutkimisen jatkamisen. Kantelun esittäjä ei ole vastannut tähän pyyntöön. Komissio onkin päättänyt Espanjan viranomaisten toimittamien tietojen perusteella, joiden mukaan tilanteen korjaamiseksi tarvittaviin toimiin oli ryhdytty, ja uusien tietojen puuttuessa lopettaa tapauksen tutkimisen 25. maaliskuuta 1998. Komissio on ilmoittanut tämän jälkeen kantelun esittäjälle kyseistä päätöksestä.

Koska onnettomuuden syyt eivät ole vielä selvillä, ei komissio voi esittää kantaa onnettomuuden ja kyseisen kantelun mahdollisesta yhteydestä. Kantelussa viitattiin kuitenkin yhtiön normaalista toiminnasta syntyvistä vaarallisista aineista aiheutuneeseen vesien saastumisen, mutta tapahtuneen onnettomuuden syyt ovat vielä selvittämättä.

(1) EYVL L 103, 25.4.1979.